— Відаць, яна адшукала малых, — задуменна адказаў прапаршчык сялянам, што ў трывожным чаканні паселі на доўгія лаўкі, якія выставілі на двор з хаты бацькі зніклых дзяцей. — Таму і не вяртаецца з лесу. Думаецца, дзеці знясілелі за доўгі дзень, ім патрэбны адпачынак. Сабака сагрэе сваім цяплом іх ноччу, а на світанку выведзе да нас. Вось пабачыце! Так што трэба набрацца цярпення.